b'\n_START_ARTICLE_\nLooduslikud \xc3\xbchendid\n_START_PARAGRAPH_\nLooduslikeks \xc3\xbchenditeks ehk looduslikeks produktideks nimetatakse orgaanilises ja biokeemias orgaanilisi \xc3\xbchendeid, mida s\xc3\xbcnteesitakse eluslooduses. Suur hulk neist omab bioloogilist aktiivsust. Siia ei kuulu looduse toimimises s\xc3\xbcnteesitavad lihtsad ja makromolekulaarsed orgaanilised \xc3\xbchendid._NEWLINE_Paljud looduslikest \xc3\xbchenditest on valmistatavad ka keemilise t\xc3\xa4iss\xc3\xbcnteesi teel lihtsamatest alg\xc3\xbchenditest. Keeruliste looduslike \xc3\xbchendite saamiseks kasutatakse tihti pools\xc3\xbcnteetilisi meetodeid, mille puhul l\xc3\xa4htutakse sobivast looduslikust algmaterjalist. Kui s\xc3\xbcnteesis saadakse loodusliku \xc3\xbchendiga analoogne, kuid modifitseeritud struktuuriga \xc3\xbchend, siis nimetatakse seda struktuurianaloogiks._NEWLINE_M\xc3\xa4rkus: Keemias ei kasutata terminit "looduslikud \xc3\xbchendid" mitte k\xc3\xb5igi looduses esinevate \xc3\xbchendite kohta. Anorgaanilise looduse osas kasutatakse termineid nagu mineraalid v\xc3\xb5i anorgaanilised \xc3\xbchendid. Ka biomakromolekule (n\xc3\xa4iteks valgud) vaadeldakse omaette klassina. Looduses s\xc3\xbcnteesitakse ka mitmeid madalmolekulaarseid orgaanilisi \xc3\xbchendeid nagu etanool (k\xc3\xa4\xc3\xa4rimisprodukt), atsetoon, \xc3\xa4\xc3\xa4dikhape, karbamiid jt, mida ei paigutata looduslike \xc3\xbchendite alla.'